De la aderarea la Uniunea Europeană, în 2007, România a primit fonduri în valoare de 66 de miliarde de euro, adică de trei ori mai mult față de cât a contribuit la bugetul UE. Soldul pozitiv este de peste 43 de miliarde de euro. Însă, în câțiva ani, țara noastră va deveni mai degrabă un debitor decât un creditor.
Lucrările mari de infrastructură trebuie să fie gata la timp, obligatoriu, potrivit calendarului asumat de executiv. În câțiva ani, proiectele vor trebui realizate cu mult mai mulți bani de la bugetul național. Analistul economic Adrian Negrescu atrage atenția, în cadrul unui interviu pentru Ziare.com<, asupra provocărilor ce vor urma din anul 2028.
„Să nu uităm un lucru esențial: în orizontul următorilor patru-cinci ani, dacă se va încheia și războiul din Ucraina și sperăm să se întâmple, mare parte din fondurile europene vor dispărea pentru România. Noi nu vom mai avea bani europeni… În prezent, 70-80% din investiții se realizează din bani europeni”, avertizează Negrescu.
A început „numărătoarea inversă” pentru „ultimul tren”, în cazul României.
„În următorii doi ani am putea atrage peste 20 de miliarde de euro, o miză foarte importantă, măcar pentru menținerea economiei pe linia de plutire”, a mai comentat analistul.
Companiile de consultanță, specializate în fonduri europene, se vor „reașeza”:
„Întotdeauna va fi nevoie de consultanță pentru finanțare și cred că multe dintre aceste companii vor migra către soluții alternative de finanțare. Fonduri de investiții pe piață care vor să intre în România, pentru a finanța afaceri de succes, sunt multe”, a precizat Negrescu.
În ceea ce privește sprijinul acordat pentru mediul business autohton, antreprenorii vor trebui să-și orienteze atenția mai mult către alte surse de finanțare.
„Există finanțarea bancară, care, din punctul meu de vedere trebuie stimulată, este cheia creșterii economice pentru anii următori. Există și finanțarea privată, care trebuie să reprezinte un motor al economiei. În momentul de față, prea puțini sunt investitorii de anvergură din zona privată, care-și extind business-urile către o gamă largă de produse și servicii, așa cum se întâmplă în Occident. Din păcate, în România, oamenii se focusează către anumite domenii-cheie, care aduc creșteri importante de profit, dar, în rest, în restul domeniilor, mai ales în domeniul serviciilor, sunt slab dezvoltate. De aceea, cred că aceste firme de consultanță să se reorienteze către aceste surse de finanțare”, a concluzionat Adrian Negrescu, pentru Ziare.com.
Citește și: